# Frederiksberg Volleys generalforsamling 2023

## Mødereferat

14. april 2023 kl. 17.30, Kedelhallen

30-40 fremmødte

Referent: Sascha Thoning (D1)

A. Valg af dirigent

Laura Finne fra bestyrelsen vælges til dirigent.

B. Formandens beretning

Da formand Mikkel Søe er udtrådt af bestyrelsen i slutningen af 2022 aflægger han ikke beretning på generalforsamlingen. Beretningen eftersendes skriftligt til medlemmerne.

C. Kassereren fremlægger regnskab

Se vedhæftede regnskab og følgende bemærkninger:

* Regnskabet er i år for første gang forsøgt opdelt i ungdom og senior for klarhedens skyld. Det bemærkes dog, at al tilskud fra Frederiksberg Kommune for spillere under 25 er anført under ungdom, mens alle udgifter til f.eks. bolde er anført under senior. Billedet er således ikke akkurat.
* Interne dommerkurser er fortsat en prioritet.
* Administrationsomkostningerne var ekstraordinært høje i 2021, fordi vi skiftede system (Zakobo til Holdsport) og havde dobbeltbetaling dertil i en periode. Niveauet for 2022 forventes at være mere rigtigt også fremover. Hvis behovet opstår, er det muligt at tilkøbe udarbejdelse af en årsrapport gennem Holdsport.
* Der spørges til, om den store søgning mod ungdomsholdene er skrevet ind i budgettet, men der er budgetteret med samme antal som i 2022 (bl.a. da vi ikke er sikre på, hvor mange flere spillere, vi får plads til).
* Der er medregnet et nyt begynderherrehold i budgettet.
* Dommerudgifterne stiger i 2023, da H2 rykker op i 2. division.
* Kassereren forventer markant bedre inddrivelse af kontingent gennem Holdsport, hvor det er let at administrere. Det kan dreje sig om over 30.000kr om året.
* Der kommer øgede udgifter til ungdomsturneringer i 2023, da der er øget aktivitet på ungdomsholdene.
* Der spørges til klubbens indestående på ca. 200.000kr. Det er ikke som sådan meningen at foreningen skal tjene penge. Kasserer Laura fortæller, at hun har overtaget tidligere formand Saschas (D1) traumer fra dengang klubben måtte bede om kassekredit og ikke kunne betale regninger og derfor trives med en solid buffer. Det er dog også en stor del af forklaringen, at der har manglet hænder til at realisere de aktiviteter, bestyrelsen har ønsket at finansiere med den store kassebeholdning. Der er således også elastik i det præsenterede budget gode aktiviteter og forslag hertil, hvis der kommer hjælp til at arrangere.
* Der spørges til om klubben har en sponsorpolitik da vi tilsyneladende ”er dygtige til ikke at have sponsorer”. Der er på et tidspunkt blevet udarbejdet en politik med prisforslag i et forsøg på at strømline pris og proces, men det er ikke blevet stærkt implementeret og da klubben i en periode havde svært ved at skaffe sponsorer, blev det nedprioriteret, da der kom andre penge i kassen. I øjeblikket er det primært holdene selv uden om bestyrelsen, som administrerer trøjesponsorater. Mikael (træner, ungdom) mener forholdsvis let der kan skaffes sponsorater til både tøj og beløbssponsorater, og det er man meget velkommen til at forfølge.
* Sohaib (træner, ungdom) nævner, at Volleyball Danmark har oprettet mulighed for at blive Fansponsor, som er en nem måde at give penge til sin klub.
* Der spørges til udgifterne til trænere og muligheden for at hæve deres ”løn”. Der er begrænsning på, hvor meget klubben må give skattefrit (ca. 6000/år). Så snart man overstiger dette, bliver man som klub formelt arbejdsgiver med indberetningspligt til Skat m.m. Laura har prøvet det og gør det ikke igen.

Regnskabet godkendes af forsamlingen.

**E. Behandling af indkomne forslag**

Bestyrelsen har fremlagt forslag om vedtægtsændring af pkt. 5.1 om bestyrelsens sammensætning og størrelse (se vedlagte). Det foreslås, at bestyrelsen i stedet for 7-10 medlemmer udgøres af ”minimum 5”.

Bestyrelsen begrunder forslaget med, at det har været svært at finde bestyrelsesmedlemmer og at klubben i værste fald skal afvikles, hvis der ved gentagne lejligheder ikke findes nok medlemmer til at leve op til vedtægterne.

Sascha (D1) argumenterer imod forslaget med bekymring for, om en snæver bestyrelse gør det for svært at komme ud over drift til udvikling, og at det bliver en sovepude at nøjes med de fem, hvis det er lige dét antal der melder sig. Andre mener det er fint med en lille bestyrelse til overordnede effektive beslutninger, hvis der til gengæld oprettes udvalg under den.

Der opstår en debat om muligheden for at stille krav til alle hold om at stille til bestyrelse eller udvalg, men denne henvises til Eventuelt, da det ikke er et formelt forslag.

Bestyrelsens forslag vedtages med 17 stemmer for, 5 imod og 8 blanke og ændringen træder i kraft med det samme.

**F. Valg til bestyrelsen**

 **i. Formand** Ekstraordinært valg i ulige år pga. afgået formand

Jonas Pawlowski (H2)

 **ii. Næstformand**

Kasper Jacobsen (far til ungdomsspillere) genopstillet

 **iii. Kasserer**

Sidsel Andersen (D3)

 **iv. Min. 2 menige medlemmer (jf. vedtægtsændring)**

Sophie Plougmann (D1) genopstillet

 Bosse Bandowski (H1) genopstillet

 Katrine Vintov (D1)

 Annemarie Grauslund (D1)

 Sohaib Ali (ungdomstræner)

 Michael Thomsen (ungdomstræner)

 **v. Revisor**

Ejvind Henriksen (mix) genopstillet

Bestyrelsen består således af 9 medlemmer.

**G. Forslag til aktiviteter under de enkelte udvalg**

Zahra (D3) melder sig som arrangør af en større årlig fest, lige som hun også var involveret i dette års nytårsfest i januar.

**H. Eventuelt**

Forslaget fra punkt E om at stille krav om repræsentation fra alle hold i enten bestyrelse eller udvalg drøftes yderligere. Nogle medlemmer mener, at det er en måde at få alle hold til at tage en tørn og i øvrigt også til at være netop repræsenterede og give deres besyv med. Andre mener, det er alt for rigidt og at det nødvendigvis kun kan være en opfordring. Der udtrykkes også bekymring om at påtvungne opgaver i sidste ende blot falder tilbage på træneren, som har viet nok af sin tid i forvejen. Argumenterne sendes med den nye bestyrelse til overvejelse.

Der stilles ønske om et større fokus på trænerpleje og bestyrelsespleje. Det er vigtigt at anerkende de frivillige kræfter, der får klubben til at køre.